Document ID: 32011D0385

ROZHODNUTIE KOMISIE
z 28. júna 2011
o uznaní Ekvádoru podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov
[oznámené pod číslom K(2011) 4440]
(Text s významom pre EHP)
(2011/385/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3,
so zreteľom na žiadosť Španielska zo 14. februára 2006,
keďže:
(1)
Podľa smernice 2008/106/ES sa členské štáty môžu rozhodnúť potvrdiť príslušné osvedčenia o spôsobilosti námorníkov, ktoré vydali tretie krajiny, pod podmienkou, že príslušnú tretiu krajinu Komisia uznala. Tieto tretie krajiny musia spĺňať všetky požiadavky Dohovoru Medzinárodnej námornej organizácie (IMO) o normách výcviku, kvalifikácie a strážnej služby námorníkov, 1978 (dohovor STCW) (2), v znení zmien a doplnení z roku 1995.
(2)
Španielsko listom zo 14. februára 2006 predložilo žiadosť o uznanie Ekvádoru. Komisia po prijatí žiadosti Španielska posúdila systémy prípravy a osvedčovania v Ekvádore s cieľom overiť, či Ekvádor spĺňa všetky požiadavky dohovoru STCW a či boli prijaté primerané opatrenia na zabránenie podvodom pri osvedčovaní. Toto posúdenie sa opieralo o výsledky inšpekcie, ktorú v júli 2007 vykonali odborníci z Európskej námornej bezpečnostnej agentúry. Počas tejto inšpekcie sa zistili určité nedostatky v systémoch prípravy a osvedčovania.
(3)
Komisia členským štátom poskytla správu o výsledkoch posúdenia.
(4)
Komisia listom z 18. marca 2009 požiadala Ekvádor, aby poskytol dôkazy nápravy zistených nedostatkov.
(5)
Ekvádor listami z 8. mája 2009 a 20. mája 2009 poskytol požadované informácie a dôkazy o prijatí primeraných a dostatočných nápravných opatrení na riešenie všetkých nedostatkov zistených počas posudzovania súladu.
(6)
Z výsledku posúdenia súladu a informácií, ktoré poskytol Ekvádor, vyplýva, že Ekvádor spĺňa všetky požiadavky dohovoru STCW a prijal primerané opatrenia na zabránenie podvodom pri osvedčovaní. Preto by ho Komisia mala uznať.
(7)
Opatrenia ustanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
PRIJALA TOTO ROZHODNUTIE:
Článok 1
Na účely článku 19 smernice 2008/106/ES sa Ekvádor uznáva, pokiaľ ide systémy prípravy a osvedčovania námorníkov.
Článok 2
Toto rozhodnutie je určené členským štátom.
V Bruseli 28. júna 2011

Labels: 12
8
18
9